REZOLUTË

PËR VLERËSIMIN E VEPRIMTARISË SË AVOKATIT TË POPULLIT PËR VITIN 2018

Kuvendi i Republikës së Shqipërisë,
- duke vlerësuar rolin e Avokatit të Popullit si institucion kushtetues i rëndësishëm në mbrojtje të të drejtave dhe lirive themelore të njeriut, si dhe interesave të ligjshëm të individit nga veprimet ose mosveprimet e paligjshme e të parregullta të organeve të administratës publike; 
- duke vlerësuar rolin e veçantë të Avokatit të Popullit në nxitjen e standardeve më të larta në respektimin e të drejtave dhe lirive të njeriut në vend, si dhe rolin proaktiv në mbrojtjen dhe promovimin e të drejtave dhe lirive themelore të njeriut, në veçanti, të grupeve më vulnerabël në shoqëri; 
- duke vlerësuar rolin e zyrave rajonale të Avokatit të Popullit në promovimin e këtij institucioni dhe mbrojtjes së të drejtave të njeriut në gjithë hapësirën gjeografike ku këto zyra operojnë;
Vlerëson veprimtarinë e Avokatit të Popullit, për vitin 2018, lidhur me:
- Rritjen e vëmendjes për respektimin e të drejtave të grupeve të veçanta të margjinalizuara si: fëmijët, të huajt etj.  
- Dhënien e  kontributit në mënyrë proaktive për përmirësimin e legjislacionit vendas, në përmbushje edhe të rekomandimeve të lëna në rezolutën e Kuvendit.
- Dhënien e 171 rekomandimeve, pavarësisht mosplotësimit me kapacitet të plotë, me komisionerë për vitin 2018.
- Rritjen e numrit të çështjeve të inicuara kryesisht.
- Forcimin e bashkëpunimit me institucionet partnere ndërkombëtare.
- Rritjen e vëmendjes së Mekanizmit për Parandalimin e Torturës në respektimin e të drejtave të personave të privuar nga liria, në komisariatet e policisë, në institucionet e ekzekutimit të vendimeve penale, në Qendrën e Trajtimit të të Huajve të Parregullt në Shqipëri dhe Qendrën e Azilkërkuesve, pikat e ndalimit kufitar, si dhe pikat, të cilat shihen si të mundshme për të ndërtuar qendra të pritjes ose ndihmës për kalimin transit të personave në nevojë për mbrojtje ndërkombëtare.
- Rritjen e cilësisë së trajtimit të kërkesave dhe ankesave.
- Realizimin e një numri të konsiderueshëm inspektimesh monitoruese për të drejtat e emigrantëve të huaj dhe kthimeve të detyruara të qytetarëve shqiptarë, duke rekomanduar marrjen e masave për të garantuar kthimin në mënyrë njerëzore, duke respektuar plotësisht të drejtat themelore të emigrantëve shqiptarë dhe respektimin rigoroz të standardeve të BE-së.
Kuvendi kërkon që Avokati i Popullit për vitin 2019: 
- të rrisë angazhimin në ndjekjen e përmbushjes së objektivave të Zhvillimit të Qëndrueshëm, Agjenda 2030, me fokus të veçantë në çështje të tilla si: buxhetimi gjinor, mbrojtja e të drejtave të fëmijëve, mbrojtja e konsumatorëve, detyrimet që burojnë nga legjislacioni në fuqi në fushat përkatëse dhe/ose rezolutat e miratuara nga Kuvendi i Shqipërisë;
- të rrisë veprimtarinë e tij informuese dhe sensibilizuese lidhur me fushën e veprimtarisë së tij dhe rolin e institucionit;
- të rrisë angazhimin e tij në mbrojtje të interesave të shtetasve shqiptarë, jashtë territorit të Republikës së Shqipërisë, duke rritur bashkëpunimin me organizatat homologe;
- të publikojë rekomandimet e tij dhe t’i adresojë ato pranë institucioneve përgjegjëse dhe Kuvendit të Shqipërisë në kohë, dhe të informojë Kuvendin e Shqipërisë mbi ecurinë e zbatimit të tyre; 
[bookmark: _GoBack]- të ndjekë shkallën e zbatimit të rekomandimeve, arsyet përse rekomandimet nuk janë përmbushur ose nuk janë pranuar dhe të informojë institucionet përgjegjëse dhe Kuvendin e Shqipërisë për masat që duhet të marrë;
- të krijojë dhe të bëjë publik, jo më vonë se 6-muaj nga data e miratimit të kësaj rezolute, një regjistër me ankesat/kërkesat e marra nga institucioni, si dhe të deklarojë statusin e tyre, duke respektuar rregullat e transparencës dhe të mbrojtjes së të dhënave personale.

Miratuar në datën 30.5.2019.

KRYETAR
Gramoz Ruçi

